钦定古今图书集成/明伦汇编/官常典/第701卷
## 钦定古今图书集成/明伦汇编/官常典/第701卷

| 钦定古今图书集成 明伦汇编 第七百一卷 |

| |

钦定古今图书集成明伦汇编官常典

第七百一卷目录

谏诤部纪事一

官常典第七百一卷

《太公金匮》：夏桀之时，有岑山之水，常以十月发民凿
山穿陵通于河。民谏曰：“孟冬凿山穿陵，是泄天气，发
地之藏，天子失道，后必有败。”桀杀之。

《通鉴前编》：桀有暴臣于辛陵，轹诸侯谀臣，左师曹触
龙谗贼忠良。关龙逢引《黄图》以谏曰：“古之人君，爱民
节用，享国之日长。今君用财若无穷，杀人若弗胜，亡
无日矣。”立而不去。桀曰：“子妖言矣。”于是焚《黄图》，杀龙
逢。

《书经太甲上》：“惟嗣王不惠于阿衡，伊尹作书曰：‘先王
顾𬤊天之明命，以承上下神祗，社稷宗庙，罔不祗肃。
天监厥德，用集大命，抚绥万方。惟尹躬克左右厥辟
宅师，肆嗣王丕承基绪。惟尹躬先见于西邑夏，自周
有终，相亦惟终。其后嗣王罔克有终，相亦罔终。嗣王
戒哉，祗尔厥辟。辟不辟，忝厥祖。王惟庸罔念闻。伊尹’”
乃言曰：“先王昧爽丕显，坐以待旦，旁求俊彦，启迪后
人，无越厥命以自覆。慎乃俭德，惟怀永图。若虞机张，
往省括于度，则释钦厥止，率乃祖攸行，惟朕以怿”，万
世有辞，王未克变。伊尹曰：兹乃不义，习与性成，予弗
狎于弗顺，营于桐宫。密迩先王其训，无俾世迷。王徂
桐宫居忧，克终允德。

《西伯戡黎》。西伯既戡黎，祖伊恐，奔告于王曰：“天子！天
既讫我殷命，格人元龟，罔敢知吉。非先王不相我后
人，惟王淫戏用自绝。故天弃我，不有康食，不虞天性，
不迪率典。今我民罔弗欲丧，曰：‘天曷不降威？大命不
摰。今王其如台’？”王曰：“呜呼！我生不有命在大。”祖伊反
曰：“呜呼！乃罪多参在上，乃能责命于天。殷之即丧，指”
乃功，不无戮于尔邦。〈注〉苏氏曰：“祖伊之谏，尽言不讳，
汉、唐中主所不能容者。纣虽不改，而终不怒，祖伊得
全，则后之人主有不如纣者多矣。”

《史记伯夷传》：武王伐纣，伯夷、叔齐叩马而谏曰：“父死
不葬，爰及干戈，可谓孝乎？以臣弑君，可谓仁乎？”左右
欲兵之，太公曰：“此义人也。”扶而去之。

《书经旅獒》：“惟克商，遂通道于九夷八蛮西旅，底贡厥
獒。”太保乃作《旅獒》，用训于王曰：“呜呼，明王慎德，四夷
咸宾，无有远迩。毕献方物，惟服食器用。王乃昭德之，
致于异姓之邦，无替厥服。分宝玉于伯叔之国，时庸
展亲，人不易物，惟德其物。德盛，不狎侮。狎侮君子，罔
以尽人心；狎侮小人，罔以尽其力。不役耳目，百度惟”
贞。玩人丧德，玩物丧志。志以道宁，言以道接。不作无
益害有益，功乃成。不贵异物，贱用物，民乃足。犬马非
其，土性不畜。珍禽奇兽不育，于国不宝远物，则远人
格，所宝惟贤，则迩人安。呜呼夙夜，罔或不勤。不矜细
行，终累大德。为山九仞，功亏一篑。允迪兹生，民保厥
居，惟乃世王。

《周礼·地官》：师氏“掌以媺诏王。”〈订义〉《郑锷》曰：“不曰美而曰
媺，盖告王为善，不待已著，然后言于其尚微以告焉，
使王即微而为之。”

《保氏》掌谏王恶。〈订义〉王氏曰：“师氏未有媺而诏之，故曰
‘掌以媺诏。《王保氏》。有恶而后谏，故曰‘掌谏王恶’’。”
《国语》：“卫武公年九十五，犹箴儆于国曰：‘自卿以下，至
于师长，士苟在朝者，无谓我老耄而舍我。我闻一二
之言，必诵志而纳之以训道。我。在舆有旅贲之规，位
宁有官师之典，倚几有诵训之谏，居寝有𣊓御之箴，
临事有瞽史之道，宴居’”有师工之诵，史不失书，蒙不
失诵，以训御之，于是乎作《懿戒》以自儆也。

《说苑》：荆文王得如黄之狗，箘簬之矰，以畋于云泽，三
月不反。得舟之姬，淫期年不听朝。保申谏曰：“先王卜，
以臣为保吉。今王得如黄之狗，箘簬之矰，畋于云泽，
三月不反。及得舟之姬，淫期年不听朝。王之罪当笞。”
匍伏将笞王，王曰：“不穀免于襁褓，托于诸侯矣。愿请
变更而无笞。”保申曰：“臣承先王之命，不敢废王。不受
笞，是废先王之命也。臣宁得罪于王，无负先王。”王曰：
“敬诺。”乃席王。王伏保申束细箭五十，跪而加之王背，
如此者再，谓王：“起矣。”王曰：“有笞之名，一也。”遂致之。保
申曰：“臣闻之，君子耻之，小人痛之。耻之不变，痛之何
益？”保申趋出，欲自流，乃请罪于王。王曰：“此不穀之过，
保将何罪？”王乃变行从保申，杀如黄之狗，折箘簬之
矰，逐舟之姬，务治乎荆，兼国三十，令荆国广大至于
此者，保申敢极言之功也。

者吾围谭三年，得而不自与者，仁也；吾北伐孤竹，划
令支而反者，武也；吾为葵丘之会，以偃天下之兵者，
文也；诸侯抱美玉而朝者九国，寡人不受者，义也；然
则文武仁义，寡人尽有之矣。寡人之行，岂避尧舜哉？”
鲍叔曰：“‘君直言，臣直对。昔者公子纠在上位而不让，
非仁也；背太公之言而侵鲁境，非义也；坛场之上，诎
于一剑，非武也；侄娣不离怀衽，非文也。凡为不善遍
于物，不自知者，无天祸，必有人害。天处甚高，其听甚
下，除君过言，天且闻之’。桓公曰：‘寡人有过乎？幸记之，
是社稷之福也。子不幸教，几有大罪’”，以辱社稷。
《新序》：虞、虢皆小国也。虞有夏阳之阻塞，虞、虢共守之，
晋不能禽也。故晋献公欲伐虞、虢，荀息曰：“君胡不以
屈产之乘与垂棘之璧，假道于虞公曰：‘此晋国之宝
也。彼受吾璧，不借吾道，则如之何’？”荀息曰：“此小之所
以事大国也。彼不借吾道，必不敢受吾币；受吾币而
借吾道，则是我取之中府，置之外府；取之中厩，置之
外厩。”公曰：“宫之奇存焉，必不使受也！”荀息曰：“宫之奇
知固知矣，虽然，其为人也，通心而懦，又少长于君。通
心则其言之略，懦则不能强谏，少长于君，则君轻之。
且夫玩好在耳目之前，而患在一国之后，中知以上，
乃能虑之。臣料虞君中知之下也！”公遂借道而伐虢。
宫之奇谏曰：“晋之使者，其币重，其辞卑，必不便于虞。
《语》曰：‘唇亡则齿寒矣’。故虞、虢之相救，非相为赐也。今
日亡虢而明日亡虞矣。”公不听，遂受其币而借之道
旋归。四年，反取虞。荀息牵马抱璧而前曰：“臣之谋如
何？”献公曰：“璧则犹是，而吾马之齿加长矣。”晋献公用
荀息之谋而禽虞，虞不用宫之奇谋而亡，故荀息非
霸王之佐，战国兼并之臣也。若宫之奇，则可谓忠臣
之谋也。

《说苑》：晋文公时，翟人有封狐文豹之皮者。文公喟然
叹曰：“封狐文豹者何罪哉？以其皮为罪也。”大夫栾枝
曰：“地广而不平，财聚而不散，独非狐豹之罪乎？”文公
曰：“善哉，说之。”栾枝曰：“地广而不平，人将平之；财聚而
不散，人将争之。”于是列地以分民，散财以赈贫。
晋灵公造九层台，费用千亿，谓左右曰：“敢有谏者斩！”
孙息乃谏曰：“臣能累十三搏棋，加九鸡子其上。”公曰：
“吾少学，未尝见也，子为寡人作之。”孙息即以棋子置
其下，加九鸡子其上，左右慑惧，公扶伏，气息不续，曰：
“危哉，危哉！”孙息曰：“臣谓是不危也，复有危此者！”公曰：
“愿见之。”孙息曰：“九层之台，三年不成，男不得耕，女不
得织，国用空虚，户口减少，吏民叛亡，邻国谋议，将兴
兵。社稷一灭，君何所望？”公曰：“寡人之过，乃至于此！”即
坏九层之台，

楚庄王立为君，三年不听朝，乃令于国曰：“寡人恶为
人臣而遽谏其君者，今寡人有国家，立社稷，有谏则
死无赦。”苏从曰：“处君之高爵，食君之厚禄，爱其死而
不谏其君，则非忠臣也。”乃入谏。庄王立鼓钟之间，左
伏杨姬，右拥越姬，左裯衽，右朝服，曰：“吾鼓钟之不暇，
何谏之听？”《苏从》曰：“臣闻之，好道者多资，好乐者多迷，
好道者多粮，好乐者多亡。荆国亡无日矣，死，臣敢以
告王。”王曰：“善。”左执苏从手，右抽阴刀，刎钟鼓之悬。明
日，授苏从为相。

楚庄王欲伐阳夏，师久而不罢，群臣欲谏而莫敢。庄
王猎于云梦，椒举进谏曰：“王所以多得兽者，马也，而
王国亡，王之马岂可得哉？”庄王曰：“善。《不穀》知诎强国
之可以长诸侯也，知得地之可以为富也，而忘吾民
之不用也。”明日，饮诸大夫酒，以椒举为上客，罢《阳夏》
之师。

《新序》：楚人有善相人，所言无遗策，闻于国，庄王见而
问于情，对曰：“臣非能相人，能观人之交也，主明臣贤，
左右多忠，主有失，皆敢分争正谏，如此者国日安，主
日尊，天下日富，此之谓吉主也。”庄王曰：“善。”

《说苑》：齐景公游于海上而乐之，六月不归。令左右曰：
“敢有先言归者，致死不赦！”颜烛趋进谏曰：“君乐治海
上而六月不归，彼倘有治国者，君且安得乐此海也？”
景公援戟将斫之。颜烛趋进，抚衣待之曰：“君奚不斫
也？昔者桀杀关龙逢，纣杀王子比干。君之贤非此二
主也，臣之材亦非此二子也。君奚不斫？以臣参此二
人者，不亦可乎？”景公说，遂归。中道闻国人谋不内矣。
齐景公赏赐及后宫文绣被台榭，菽粟食凫雁。尝出
而见殣，谓《晏子》曰：“此何为死？”晏子对曰：“此馁而死。”公
曰：“嘻！寡人之无德也，何甚矣！”晏子对曰：“君之德著而
彰，何为无德也？”景公曰：“何谓也？”对曰：“君之德及后宫
与台榭；君之玩物，衣以文绣；君之凫雁，食以菽粟；君
之营内自乐，延及后宫之族，何为其无德也？顾臣愿
有请于君，由君之意，自乐之心，推而与百姓同之，则
何殣之有？”君不推此，而苟营内好私，使财货偏有所
聚，菽粟币帛，腐于囷府，惠不遍加于百姓，公心不周
乎国，则桀纣之所以亡也。夫士民之所以叛，由偏之
也。君如察臣婴之言，推君之盛德，公布之于天下，则汤、武可为也，一殣何足恤哉！

《韩诗外传》：齐有得罪于景公者，景公大怒，缚置之殿，
召左右肢解之，敢谏者诛。晏子左手持头，右手磨刀，
仰而问曰：“古者明王圣主，其肢解人不审从何肢解
始也？”景公离席曰：“纵之，罪在寡人。”

齐景公出弋昭华之池，颜邓聚主鸟而亡之。景公怒
而欲杀之。晏子曰：“夫邓聚有死罪四，请数而诛之。”景
公曰：“诺。”《晏子》曰：“邓聚为吾君主鸟而亡之，是罪一也。
使吾君以鸟之故而杀人，是罪二也。使四国诸侯闻
之，以吾君重鸟而轻士，是罪三也。天子闻之，必将贬
绌吾君，危其社稷，绝其宗庙，是罪四也。此四罪，故当
杀无赦，臣请加诛焉。”景公曰：“止！此亦吾过矣，愿夫子
为寡人敬谢焉。”

《晏子春秋谏上》景公饮酒酲，三日而后发。晏子见曰：
“君病酒乎？”公曰：“然。”晏子曰：“古之饮酒也，足以通气合
好而已矣。故男不群乐以妨事，女不群乐以妨功。男
女群乐者，周觞五献，过之者诛。君身服之，故外无怨
治，内无乱行。今一日饮酒而三日寝之，国治怒乎外，
左右乱乎内。以刑罚自防者，劝乎为非；以赏誉自劝”
者，惰乎为善。上离德行，民轻赏罚，失所以为国矣。愿
君节之也。

景公饮酒七日七夜不止，弦章谏曰：“君欲饮酒七日
七夜，章愿君废酒也，不然，章赐死。”《晏子》入见，公曰：“章
谏吾曰：‘愿君之废酒也，不然，章赐死’。如是而听之，则
臣为制也。”不听，又爱其死。《晏子》曰：“幸矣，章遇君也。令
章遇桀纣者，章死久矣。”于是公遂废酒。

景公之时，霖雨十有七日，公饮酒日夜相继。晏子请
发粟于民，三请不见许。公命伯遽巡国，致能歌者。晏
子闻之，不说，遂分家粟于氓，致任器于陌，徒行见公
曰：“十有七日矣。怀宝乡有数十饥氓，里有数家百姓
老弱，冻寒不得短褐，饥饿不得糟糠，敝撤无走，四顾
无告，而君不恤，日夜饮酒，令国致乐不已。马食府粟，
狗餍刍豢，三保之妾，俱足粱肉，狗马保妾，不已厚乎？
民氓百姓，不亦薄乎？故里穷而无告，无乐有上矣；饥
饿而无告，无乐有君矣。婴奉数之䇲，以随百官之吏
民，饥饿穷约而无告，使上淫湎，失本而不恤，婴之罪
大矣。”再拜稽首，请身而去。遂走而出。公从之，兼于涂
而不能逮，令趣驾追晏子，其家不及粟，米尽于氓，任
器存于陌，公驱及之，康内公下车从《晏子》曰：“寡人有
罪，夫子倍弃不援，寡人不足以有约也，夫子不顾社
稷百姓乎？愿夫子之幸存寡人，寡人请奉齐国之粟
米财货，委之百姓，多寡轻重，惟夫子之令。”遂拜于涂。
晏子乃返命禀巡。氓家有布缕之本，而绝食者，使有
终月之委；绝本之家，“使有期年之食；无委积之氓，与
之薪橑，使足以毕霖雨。”令柏巡氓家室不能御者，予
之金，巡求“氓寡用财乏者死，三日而毕。后者若不用
令之罪。”公出舍，损肉撤酒，马不食府粟，狗不食餰肉，
辟拂《嗛齐》酒，徒减赐，三日，吏告毕上贫氓万七千家，
用粟九十七万锺，薪橑万三千乘，怀宝二千七百家，
金三千，公然后就内退食，琴瑟不张，钟鼓不陈。晏子
请左右与可令歌舞足以留思虞者。退之辟拂三千，
谢于下。陈人待三士，待四出之关外也。

晏子朝，杜扃望羊待于朝。晏子曰：“君奚故不朝？”对曰：
“君夜发不可以。”晏子曰：“何故？”对曰：“梁丘据扃入歌《人
虞》，变《齐音》。”晏子退朝，命宗祝修礼而拘虞。公闻之而
怒曰：“何故而拘虞？”晏子曰：“以新乐淫君。”公曰：“诸侯之
事，百官之政，寡人愿以请子。酒醴之味，金石之声，愿
夫子无与焉。夫乐何夫必故哉？”对曰：“夫乐亡而礼从
之，礼亡而政从之，政亡而国从之。国衰臣惧君之逆
政之行，有歌纣作《北里》《幽厉》之声。顾夫淫以鄙而偕
亡，君奚轻变夫故哉？”公曰：“不幸有社稷之业，不择言
而出之，请受命矣。”

景公燕赏于国内，万锺者三，千锺者五，令三出而职
计莫之从。公怒，令免职计，令三出而士师莫之从。公
不说。晏子见，公谓《晏子》曰：“寡人闻君国者，爱人则能
利之，恶人则能疏之。今寡人爱人不能利，恶人不能
疏，失君道矣。”《晏子》曰：“婴闻之，君正臣从谓之顺，君僻
臣从谓之逆。今君赏谗谀之民，而令吏必从，则是使
君失其道，臣失其守也。”先王之立爱，以劝善也；其立
恶，以禁暴也。昔者三代之兴也，利于国者爱之，害于
国者恶之，故明所爱而贤良众，明所恶而邪僻灭，是
以天下治平，百姓和集。及其衰也，行安简易，身安逸
乐，顺于己者爱之，逆于己者恶之，故明所爱而邪僻
繁，明所恶而贤良灭，离散百姓，危覆“社稷，君上不度
圣王之兴，而下不观惰君之衰，臣惧君之逆政之行，
有司不敢争，以覆社稷，危宗庙。”公曰：“寡人不知也，请
从士师之策。”国内之禄，所收者三也。

景公信用谗佞，赏无功，罚不辜。晏子谏曰：“臣闻明君
望圣人而信其教，不闻听谗佞以诛赏。今与左右相
悦，颂也，曰：‘比死者勉为乐乎？吾安能为仁而愈黥民
耳矣。故内宠之妾，迫夺于国；外宠之臣，矫夺于鄙；执法之吏，并荷百姓，民愁苦约病，而奸驱尤佚，隐情奄
恶，蔽谄其上。故虽有至圣大贤，岂能胜若谗哉？是以
忠臣之常有灾伤也。臣闻古者之士，可与得之，不可
与失之；可与进之，不可与退之。臣请逃之矣’。”遂鞭马
而出。公使韩子休追之，曰：“孤不仁，不能顺教，以至此
极。夫子休国焉而往，寡人将从而后。”晏子遂鞭马而
返。其仆曰：“向之去何速？今之返又何速？”晏子曰：“非子
之所知也，公之言至矣！”

翟王子羡臣于景公以重驾，公观之而不说也，嬖人
《婴子》欲观之，公曰：“及晏子寝病也，居囿中台上以观
之，婴子说之，因为之请曰：‘厚禄之’。”公许诺。晏子起病
而见公，公曰：“翟王子羡之驾，寡人甚说之，请使之示
乎？”晏子曰：“驾御之事，臣无职焉。”公曰：“寡人一乐之，是
欲禄之以万锺，其足乎？”对曰：“昔卫士东野之驾也，公”
说之，婴子不说。公曰“不说。”遂不观。今翟王子羡之驾
也，公不说，婴子说。公因说之。为请，公许之。则是妇人
为制也。且不乐治人而乐治马，不厚禄贤人，而厚禄
御夫。昔者先君桓公之地狭，于今修法治，广政教，以
霸诸侯。今君一诸侯，无能亲也，岁凶年饥，道途死者
相望也。君不此忧耻，而惟图耳目之乐，不修先君之
功烈，而惟饰驾御之伎，则公不顾民而忘国甚矣。且
《诗》曰：“载骖载驷，君子所诫。”夫驾八，固非制也，今又重
此，其为非制也，不滋甚乎？且君苟美乐之，国必众为
之。田猎则不便，道行致远则不可，然而用马数倍，此
非御下之道也。淫于耳目，不当民务，此圣王之所禁
也。君苟美乐之，诸侯“必或效我。君无厚德善政以被
诸侯，而易之以僻，此非所以子民彰名、致远、亲邻国
之道也。且贤良废灭，孤寡不振，而听嬖妾以禄，御夫
以蓄怨，与民为仇之道也。《诗》曰：‘哲夫成城，哲妇倾城’。
今君不思成城之求，而惟倾城之务，国之亡日至矣。
君其图之！”公曰：“善。”遂不复观。乃罢归翟王子羡，而疏
嬖人“婴子。”

景公有男子五人，所使傅之者，皆有车百乘者也，《晏
子》为一焉。公召其傅曰：“勉之，将以而所傅为子。”及《晏
子》，晏子辞曰：“君命其臣，据其肩以尽其力，臣敢不勉
乎？今有之家，此一国之权臣也，人人以君命命之曰
‘将以而所傅为子’。此离树别党，倾国之道也。婴不敢
受命，顾君图之。”

淳于人纳女于景公，生孺子荼，景公爱之。诸臣谋欲
废公子阳生而立荼。公以告晏子，晏子曰：“不可。夫以
贱匹贵，国之害也；置大立少，乱之本也。夫阳生而长，
国人戴之，君其勿易。夫服位有等，故贱不陵贵；立子
有礼，故孽不乱宗。愿君教荼以礼而勿陷于邪；导之
以义，而勿湛于利，长、少行其道，宗、孽得其伦。夫阳生
敢毋使荼餍粱肉之味，玩金石之声，而有患乎？”废长
立少，不可以教下；尊孽卑宗，不可以利所爱。长少无
等，宗孽无别，是设贼树奸之本也。君其图之。古之明
君非不知繁乐也，以为乐淫则哀；非不知立爱也，以
为义失则忧。是故制乐以节，立子以道。若夫恃谗谀
以事君者，不足以责信。今君用谗人“之谋，听乱夫之
言也。废长立少，臣恐后人之有因君之过以资其邪。
废少而立长，以成其利者。君其图之。”公不听。景公没，
田氏杀君荼，立阳生，杀阳生，立简公，杀简公而取齐
国。

景公游于麦丘，问其封人曰：“年几何矣？”对曰：“鄙人之
年八十五矣。”公曰：“寿哉！子其祝我！”封人曰：“使君之年
长于胡，宜国家？”公曰：“善哉！子其复之！”曰：“使君之嗣寿
皆若鄙臣之年。”公曰：“善哉！子其复之！”封人曰：“使君无
得罪于民。”公曰：“诚有鄙民得罪于君则可，安有君得
罪于民者乎？”晏子谏曰：“君过矣！彼疏者有罪，戚者治”
之；贱者有罪，贵者治之。“君得罪于民，谁将治之？敢问
桀纣，君诛乎？民诛乎？”公曰：“寡人固也。”于是赐封人麦
丘以为邑。

楚巫微导裔款以见景公，侍坐三日，景公说之。楚巫
曰：“公明神主之，帝王之君也。公即位有七年矣，事未
大济者，明神未至也。请致五帝以明君德。”景公再拜
稽首。楚巫曰：“请巡国郊以观帝位。”至于牛山而不敢
登，曰：“五帝之位，在于国南，请斋而后登之。”公命百官
供斋具于楚巫之所，裔款视事。晏子闻之而见于公
曰：“公令楚巫斋牛山乎？”公曰：“然。致五帝以明寡人之
德，神将降福于寡人，其有所济乎？”晏子曰：“君之言过
矣。古之王者，德厚足以安世，行广足以容众，诸侯戴
之以为君长，百姓归之以为父母。是故天地四时，和
而不失；星辰日月，顺而不乱。德厚行广，配天象时，然
后为帝王之君，神明之主。古者不慢行而繁祭，不轻
身而恃巫。今政乱而行僻，而求五帝之明德也；弃贤
而用巫，而求帝王之在身也。夫民不苟德，福不苟降，
君之帝王，不亦难乎？惜夫君位之高，所论之卑也！”公
曰：“裔款以楚巫命寡人曰：‘试尝见而观焉，寡人见而
说之，信其道，行其言。今夫子讥之，请逐楚巫而拘裔
款’。”晏子曰：“楚巫不可出。”公曰：“何故？”对曰：“楚巫出，诸侯必或受之。公信之以过于内，不知出以易诸侯，于外，
不仁。请东楚巫而拘裔款。”公曰：“诺。”故曰：送楚巫于东，
而拘裔款于国也。

齐大旱逾时，景公召群臣问曰：“天不雨久矣，民且有
饥色，吾使人卜云，崇在高山广水，寡人欲少赋敛，以
祠灵山，可乎？”群臣莫对，晏子进曰：“不可，祠此无益也。
夫灵山，固以石为身，以草木为发，天久不雨，发将焦，
身将热，彼独不欲雨乎？祠之无益。”公曰：“不然。吾欲祠
河伯，可乎？”晏子曰：“不可。河伯以水为国，以鱼鳖为民，
天久不雨，泉将下，百川竭，国将亡，民将灭矣。彼独不
欲雨乎？祠之何益？”景公曰：“今为之奈何？”晏子曰：“君诚
避宫殿暴露，与灵山河伯共忧，其幸而雨乎？”于是景
公出野居，暴露三日，天果大雨，民尽得种时。景公曰：
“善哉，晏子之言，可无用乎？其维有德。”

景公将观于淄上，与晏子闲立。公喟然叹曰：“呜呼！使
国可长保，而传于子孙，岂不乐哉！”晏子对曰：“婴闻明
王不徒立，百姓不虚至。今君以政乱国，以行弃民久
矣，而声欲保之，不亦难乎？婴闻之，能长保国者，能终
善者也。诸侯并立，能终善者为长；列士并学，能终善
者为师。昔先君桓公，其方任贤而赞德之时，亡国恃”
以存，危国仰以安。是以民乐其政，而世高其德，行远
征暴，劳者不疾，驱海内使朝天子，而诸侯不怨。当是
时，盛君之行不能进焉。及其卒而衰，怠于德而并于
乐，身溺于妇寺，而谋因竖刁。是以民苦其政，而世非
其行，故身死乎胡，宫而不举，虫出而不收。当是时也，
桀、纣之卒不能恶焉。《诗》曰：“靡不有初，鲜克有终。不能
终善者，不遂其君。”今君临民若寇仇，见善若避热，乱
政而危贤，必逆于众，肆欲于民，而诛虐于下，恐及于
身。婴之年老，不能待于君使矣；行不能革，则持节以
没世耳。

景公游于牛山，北临其国城而流涕曰：“若何滂滂，去
此而死乎？”艾孔、梁丘据皆从而泣，晏子独笑于旁，公
刷涕而顾晏子曰：“寡人今日游悲，孔与据皆从寡人
而涕泣，子之独笑，何也？”晏子对曰：“使贤者常守之，则
太公、桓公将常守之矣；使勇者常守之，则庄公、灵公
将常守之矣；数君者将守之，则吾君安得此位而立”
焉？以其迭处之，迭去之，至于君也，而独为之流涕，是
不仁也。不仁之君见一，谄谀之臣见二，此臣之所以
独窃笑也。

景公出游于寒涂，睹死胔，默然不问。晏子谏曰：“昔吾
先君桓公出游，睹饥者与之食，睹疾者与之财，使令
不劳力，籍敛不费民。先君将游，百姓皆悦，曰：‘君当幸
游吾乡乎’？今君游于寒涂，据四十里之氓，殚财不足
以奉敛，尽力不能周役民氓饥寒冻馁，死胔相望，而
君不问，失君道矣。财屈力竭，下无以亲上；骄泰奢侈，
上无以亲下，上下交离，君臣无亲，此三代之所以衰
也。今君行之，婴惧公族之危，以为异姓之福也。”公曰：
“然。为上而忘下，厚藉敛而忘民，吾罪大矣。”于是敛死
胔，发粟于民，据四十里之民不服政。其年，公三月不
出游。

景公之时，雨雪三日而不霁，公被狐白之裘，坐堂侧
陛。晏子入见，立有间，公曰：“怪哉！雨雪三日而天不寒。”
晏子对曰：“天不寒乎？”公笑。晏子曰：“婴闻古之贤君，饱
而知人之饥，温而知人之寒，逸而知人之劳，今君不
知也。”公曰：“善，寡人闻命矣。”乃令出裘，发粟与饥寒，令
所睹于涂者无问其乡，所睹于里者无问其家，循国
计数，无言其名。士既事者兼月，疾者兼岁。孔子闻之
曰：“晏子能明其所欲，景公能行其所善也。”

景公之时，荧惑守于虚，期年不去。公异之，召《晏子》而
问曰：“吾闻之，人行善者天赏之；行不善者，天殃之。荧
惑，天罚也。今留虚，其孰当之？”晏子曰：“齐当之。”公不说，
曰：“天下大国十二，皆曰诸侯，齐独何以当？”晏子曰：“虚，
齐野也。且天之下殃，固于富彊，为善不用，出政不行，
贤人使远，谗人反昌，百姓疾怨，自为祈祥，录录彊食，
进死何伤？是以列舍无次，变星有芒，荧惑回逆，孽星
在旁，有贤不用，安得不亡？”公曰：“可去乎？”对曰：“可致者
可去，不可致者不可去。”公曰：“寡人为之若何？”对曰：“盍
去冤聚之狱，使反田矣；散百官之财，施之民矣；振孤
寡而敬老人矣。夫若是者，百恶可去，何独是孽乎？”公
曰：“善。”行之。三月而荧惑迁。

景公举兵将伐宋，师过泰山，公梦见二丈夫立而怒，
其怒甚盛。公恐觉，辟门召占梦者至。公曰：“今夕吾梦
二丈夫立而怒，不知其所言，其怒甚盛。吾犹识其状，
识其声。”占梦者曰：“师过泰山而不用事，故泰山之神
怒也。请趣召祝史祠乎泰山则可。”公曰：“诺。”明日，晏子
朝见公，告之如占梦之言也。公曰：“占梦者之言曰：‘师
过泰山而不用事，故泰山之神怒也。今使人召祝史
祠之’。”晏子俯有间，对曰：“占梦者不识也。此非泰山之
神，是宋之先汤与伊尹也。”公疑以为泰山神。晏子曰：
“公疑之，则婴请言汤伊尹之状也。汤质晳而长颜以
髯，《兑上丰下》，倨身而扬声。公曰：‘然，是已；伊尹黑而短蓬而髯，《丰》上《兑下》，偻身而下声。公曰：‘然。是已，今若何’’？”
晏子曰：“夫汤，太甲、武丁、祖乙，天下之盛君也，不宜无
后。今惟宋耳，而公伐之。”故汤伊尹怒，请散师以平宋；
景公不用，终伐宋。《晏子》曰：“伐无罪之国，以怒明神不
易行，以续蓄，进师以近过，非婴所知也。师若果进，军
必有殃。军进再舍，鼓毁将殪。公乃辞乎？”晏子散师，不
果伐宋。

景公畋于署梁，十有八日而不返。晏子自国往见，公，
比至，衣冠不正，不革衣冠，望游而驰。公望见晏子，下
而急带，曰：“夫子何为遽国家无有故乎？”晏子对曰：“不
亦急也。虽然，婴愿有复也。国人皆以君为安野而不
安国，好兽而恶民，毋乃不可乎？”公曰：“何哉？吾为夫妇
狱讼之不正乎？则泰士子牛存矣；为社稷宗庙之不
享乎，则泰祝子游存矣；为诸侯宾客莫之应乎，则行
人子羽存矣；为田野之不辟，仓库之不实，则《申田》存
焉；为国家之有馀不足聘乎？则吾子存矣。寡人之有
五子，犹心之有四支。心有四支，故心得佚焉；今寡人
有五子，故寡人得佚焉，岂不可哉？”晏子对曰：“婴闻之，
与君言异。若乃心之有四支，而心得佚焉，可得？令四
支无心，十有八日，不亦久乎？”公于是罢畋而归。
景公射鸟，野人骇之。公怒，令吏诛之。《晏子》曰：“野人不
知也。臣闻赏无功谓之乱，罪不知谓之虐，两者先王
之禁也。以飞鸟犯先王之禁，不可。今君不明先王之
制，而无仁义之心，是以从欲而轻诛。夫鸟兽，固人之
养也，野人骇之，不亦宜乎？”公曰：“善。自今以后，弛鸟兽
之禁，无以苛民也。”

景公使圉人养所爱马，暴死。公怒，令人操刀解养马
者。是时晏子侍前，左右执刀而进，晏子止而问于公
曰：“尧、舜支解人从何躯始？”公矍然曰：“从寡人始。”遂不
支解。公曰：“以属狱。”晏子曰：“此不知其罪而死，臣为君
数之，使知其罪，然后致之狱。”公曰：“可。”晏子数之曰：“尔
罪有三：公使汝养马而杀之，当死罪一也；又杀公之
所最善马，当死罪，二也；使公以一马之故而杀人，百
姓闻之，必怨吾君，诸侯闻之，必轻吾国。汝杀公马，使
怨积于百姓，兵弱于邻国，汝当死罪，三也。今以属狱。”
公喟然叹曰：“夫子释之！夫子释之，勿伤吾仁也。”
《晏子春秋》谏下，景公藉重而狱多，拘者满圄，怨者满
朝。晏子谏，公不听。公谓晏子曰：“夫狱，国之重官也，愿
托之夫子。”晏子对曰：“君将使婴敕其功乎？则婴有一
妄能书，足以治之矣。君将使婴敕其意乎？夫民无欲
残其家室之生，以奉暴上之僻者，则君使吏比而焚
之而已矣。”景公不悦曰：“敕其功则使一妄，敕其意则
比焚。如是，夫子无所谓能治国乎？”晏子曰：“婴闻与君
异。今夫胡、狢，戎狄之蓄狗也，多者十有馀，寡者五六，
然不相害伤。今束鸡豚妄投之，其折骨决皮可立得
也。且夫上正其治，下审其论，则贵贱不相逾越。今君
举千锺爵禄而妄投之于左右，左右争之，甚于胡之
狗，而公不知也。寸之管无当，天下不能足之以粟。”今
齐国丈夫畊，女子织，夜以接日，不足以奉上，而君侧
皆雕文刻镂之观，此无当之管也，而君终不知。“五尺
童子操寸之烟，天下不能足以薪。”今君之左右，皆操
烟之徒，而君终不知。“钟鼓成肆，干戚成舞”，虽禹不能
禁民之观。且夫饰民之欲而严其听，禁其心，圣人所
难也，而况夺其财而饥之，劳其力而疲之，常致其苦，
而严听其狱，痛诛其罪，非婴所知也。

景公有所爱槐，令吏谨守之，植木县之。下令曰：“犯槐
者刑，伤之者死。有不闻令醉而犯之者。”公闻之曰：“是
先犯我令。”使吏拘之，且加罪焉。其子往辞晏子之家，
托曰：“负廓之民，贱妾请有道于相国，不胜其欲，愿得
充数乎？”下陈。晏子闻之，笑曰：“婴其淫于色乎？何为老
而见奔？虽然，是必有故。”令内之。女子入门，晏子望见
之，曰：“怪哉！有深忧！”进而问焉，曰：“所忧何也？”对曰：“君树
槐，县令犯之者刑，伤之者死。妾父不仁，不闻令醉而
犯之，吏将加罪焉。妾闻之明君莅国立政，不损禄，不
益刑，又不以私恚害公法，不为禽兽伤人民，不为草
木伤禽兽，不为野草伤禾苗。吾君欲以树木之故，杀
妾父，孤妾身，此令行于民而法于国”矣。虽然，妾闻之，
“勇士不以众彊凌孤独，明惠之君不拂，是以行其所
欲。”此譬之犹自治鱼鳖者也，去其腥臊者而已。昧墨
与人比，居庾肆而教人危坐。今君出令于民，苟可法
于国而善益于后世，则父死亦当矣，妾为之收亦宜
矣。甚乎今之令不然，以树木之故，罪法妾父，妾恐其
伤察吏之法，而害明“君之义也。邻国闻之，皆谓吾君
爱树而贱人，其可乎？愿相国察妾言，以裁犯禁者。”晏
子曰：“甚矣！吾将为子言之于君。”使人送之归。明日，早
朝而复于公，曰：“婴闻之，穷民财力以供嗜欲，谓之暴；
崇玩好威严，拟乎君，谓之逆；刑杀不辜，谓之贼。此三
者，守国之大殃。今君穷民财力，以羡馁食之贝，繁钟
鼓之乐，极宫室之观，行暴之大者。崇玩好，县爱槐之
令，载过者驰，步过者趋，威严拟乎君，逆之明者也。犯
槐者刑，伤槐者死，杀不称贼，民之深者。君享国，德行未见于众，而《三辟》著于国，婴恐其不可以莅国子民
也。”公曰：“微大夫教寡人，几有大罪，以累社稷。今子大
夫教之社稷之福，寡人受命矣。”晏子出公令，趣罢守
槐之役，拔置县之木，废伤槐之法，出犯槐之囚。
景公树竹，令吏谨守之。公出过之，有斩竹者焉，公以
车逐，得而拘之，将加罪焉。晏子入见曰：“公亦闻吾先
君丁公乎？”公曰：“何如？”晏子曰：“丁公伐曲沃，胜之，止其
财，出其民。公曰：‘自莅之’。”有舆死人以出者，公怪之，令
吏视之，则其中金与玉焉。吏请杀其人，收其金玉。公
曰：“以兵降城，以众围财，不仁。且吾闻之，人君者，宽惠
慈众，不身传诛，令舍之。”公曰：“善。”晏子退，公令出斩竹
之囚。

景公令兵抟治，当腊冰月之间而寒，民多冻馁而功
不成。公怒曰：“为我杀兵二人。”晏子曰：“诺，少为间。”晏子
曰：“昔者先君庄公之伐于晋也，其役杀兵四人。今令
而杀兵二人，是师杀之半也。”公曰：“诺，是寡人之过也。”
令止之。

晏子使于鲁，比其返也，景公使国人起大台之役，岁
寒不已，冻馁之者乡有焉。国人望晏子。晏子至，已复
事公，迺坐饮酒乐。《晏子》曰：“君若赐臣，臣请歌之。”歌曰：
“庶民之言曰：‘冻水洗我若之何？太上靡散，我若之何’？”
歌终，喟然叹而流涕。公就止之曰：“夫子曷为至此？殆
为大台之役夫，寡人将速罢之。”晏子再拜，出而不言，
遂如大台，执朴鞭其不务者曰：“吾细人也，皆有盖庐
以避燥湿，君为一台而不速成，何为？”国人皆曰：“晏子
助天为虐。晏子归，未至而君出，令趣罢役，车驰而人
趋。仲尼闻之，喟然叹曰：‘古之善为人臣者，声名归之
君，祸灾归之身，入则切磋其君之不善，出则高誉其
君之德义，是以虽事惰君，能使垂衣裳朝诸侯，不敢
伐其功’”，当此道者，其《晏子》是邪！

景公筑路寝之台，三年未息；又为长庲之役，二年未
息；又为邹之长涂。晏子谏曰：“百姓之力勤矣，公不息
乎？”公曰：“涂将成矣，请成而息之。”对曰：“明君不屈民财
者，不得其利；不穷民力者，不得其乐。昔者楚灵王作
顷宫，三年未息也，又为章华之台，五年又不息也，干
溪之役八年，百姓之力不足而息也，灵王死于干溪，
而民不与君归。今君不遵明君之义，而循灵王之迹，
婴惧君有暴民之行，而不睹长庲之乐也，不若息之。”
公曰：“善。非夫子者，寡人不知得罪于百姓深也。”于是
令勿委坏，馀财勿收，斩板而去之。

景公春夏游猎，又起《大台之役》，晏子谏曰：“春夏起役，
且游猎夺民农，时国家空虚不可。”景公曰：“吾闻相贤
者国治，臣忠者主逸，吾年无几矣；欲遂吾所乐，卒吾
所好，子其息矣。”《晏子》曰：“昔文王不敢盘游于田，故国
昌而民安；楚灵王不废干溪之役，起章华之台，而民
叛之。今君不革，将危社稷，而为诸侯笑。臣闻忠不避
死，谏不违罪，君不听臣，臣将游矣。”景公曰：“唯唯”，将弛
罢之。未几朝，韦冏解役而归。

景公猎休，坐地而食。晏子后至，左右灭葭而席，公不
说，曰：“寡人不席而坐地，二三子莫席，而子独搴草而
坐之，何也？”晏子对曰：“吾闻介胄坐阵不席，狱讼不席，
尸坐堂上不席，三者皆忧也，故不敢以忧”侍坐。公曰：
“诺。”令人下席，曰：“大夫皆席，寡人亦席矣。”

景公出猎，上山见虎，下泽见蛇。归，召《晏子》而问之曰：
“今日寡人出猎，上山则见虎，下泽则见蛇，殆所谓不
祥也？”晏子对曰：“国有三不祥，是不与焉。夫有贤而不
知，一不祥；知而不用，二不祥；用而不任，三不祥也。所
谓不祥，乃若此者，今上山见虎，虎之室也；下泽见蛇，
蛇之穴也。如虎之室，如蛇之穴，而见之，曷为不祥也？”
景公为台，台成又欲为钟。《晏子》谏曰：“君国者不乐民
之哀。君不胜欲，既筑台矣，今复为钟，是重敛于民，民
必哀矣。夫敛民之哀而以为乐，不祥，非所以君国者。”
公乃止。

景公泰吕成谓《晏子》曰：“吾欲与夫子燕。”对曰：“未祀先
君而以燕，非礼也。”公曰：“何以礼为？”对曰：“夫礼者民之
纪，纪乱则民失，乱纪失民危道也。”公曰：“善。”乃以祀焉。
景公为履，黄金之綦，饰以银，连以珠，良玉之絇，其长
尺，冰月服之以听朝。晏子朝，公迎之，履重仅能举足。
问曰：“天寒乎？”晏子曰：“君奚问天之寒也，古圣人制衣
服也，冬轻而暖，夏轻而清。今君之履，冰月服之，是重
寒也；履重不节，是过任也，失生之情矣。故鲁工不知
寒温之节，轻重之量，以害正生，其罪一也；作服不常，
以笑诸侯，其罪二也；用财无功，以怨百姓，其罪三也。
请拘而使吏度之。”公苦，请释之。晏子曰：“不可。婴闻之，
苦身为善者，其赏厚；苦身为非者，其罪重。”公不对。晏
子出，令吏拘鲁工，令人送之境，吏不得入，公撤履，不
复服也。

《景公问晏子》曰：“吾欲服圣王之服，居圣王之室，如此
则诸侯其至乎？”晏子对曰：“法其节俭则可，法其服，居
其室无益也。三王不同服而王，非以服致诸侯也。诚
于爱民，果于行善，天下怀其德而归其义，若其衣服节俭而众悦也。夫冠足以修敬，不务其饰；衣足以掩
形御寒，不务其美；衣不务于隅肶之削，冠无觚裸之”
理，身服不杂彩，首服不镂刻。且古者尝有紩衣挛领
而王天下者，其义好生而恶杀，节上而羡下，天下不
朝其服，而共归其义。古者尝有处橧巢窟穴而不恶，
予而不取，天下不朝其室，而共归其仁。及三代作服，
为有益也，首服足以修敬，而不重也，身服足以行洁，
而不害于动作，服之轻重便于身，用“财之费顺于民，
其不为橧巢者，以避风也；其不为窟穴者，以避湿也。
是故明堂之制，下之润湿不能及也，上之寒暑不能
入也，土事不文，木事不镂，示民之节也。及其衰也，衣
服之侈，过足以敬，宫室之美，过避润湿，用力甚多，用
财甚费，与民为仇。”今君欲法圣王之服，不法其制。法
其节俭也，则虽未成“治，庶其有益也。今君穷台榭之
高，极污池之深，而不止务于刻镂之巧，文章之观而
不厌，则亦与民而仇矣。若臣之虑，恐国之危而公不
平也。公乃愿致诸侯，不亦难乎？”公之言过矣！

景公为西曲潢，其深灭轨，高三仞，横木龙蛇，立木鸟
兽。公衣黼黻之衣，素绣之裳，一衣而五彩具焉，带球
玉而冠，且被发乱首，南面而立，傲然晏子，见公曰：“昔
仲父之霸何如？”晏子抑首而不对。公又曰：“昔管文仲
之霸何如？”晏子对曰：“臣闻之，维翟人与龙蛇比，今君
横木龙蛇，立木鸟兽，亦室一就矣，何暇在霸哉！且公
伐宫室之美，矜衣服之丽，一衣而五彩具焉，带球玉
而乱首被发，亦室一容矣。万乘之君，而一心于邪君
之魂魄亡矣，以谁与图霸哉？”公下堂就《晏子》曰：“梁丘
据裔款以室之成告寡人，是以窃袭此服，与据为笑，
又使夫子及寡人请改室易服，而敬听命，其可乎？”晏
子曰：“夫二子营君以邪，公安得知道哉！且伐木不自
其根，则糵又生也。公何不去二子者，毋使耳目淫焉！”
景公为巨冠长衣以听朝，疾视矜立，日晏不罢。《晏子》
进曰：“圣人之服，中侻而不驵，可以导众；其动作侻顺
而不逆，可以奉生。是以下皆法其服，而民争学其容。
今君之服，驵华不可以导众；民疾视矜立，不可以奉
生，日晏矣，君不若脱服就燕。”公曰：“寡人受命”退朝，遂
去衣冠，不复服

晏子朝，复于景公曰：“朝居严乎？”公曰：“严居朝则曷害
于治国家哉？”晏子对曰：“朝居严则下无言，下无言则
上无闻矣。下无言则吾谓之喑，上无闻则吾谓之聋，
聋喑非害国家而如何也？且合升鼓之微以满仓廪，
合疏缕之绨以成帷幕，大山之高，非一石也，累卑然
后高天下者，非用一士之言也，固有受而不用，恶有”
拒而不受者哉。

景公登路寝之台，不能终而息乎？陛忿然而作色不
悦，曰：“孰为高台？病人之甚也！”《晏子》曰：“君欲节于身而
勿高，使人高之而勿罪也。今高从之以罪，卑亦从以
罪，敢问使人如此，可乎？古者之为宫室也，足以便生，
不以为奢侈也，故节于身，惠于民。及夏之衰也，其王
桀背弃德行，为璿室玉门；殷之衰也，其王纣，作为倾”
宫灵台，卑狭者有罪，高大者有赏，是以身及焉。“今君
高亦有罪，卑亦有罪，甚于夏殷之王，民力殚乏矣，而
不免于罪，婴恐国之流失而公不得享也。”公曰：“善，寡
人自知诚费财劳民，以为无功，又从而怨之，是寡人
之罪也。非夫子之教，岂得守社稷哉？”遂下再拜，不果
登台。

景公与晏子登寝而望国公，愀然而叹曰：“使后嗣世
世有此，岂不可哉？”晏子曰：“臣闻明君必务正其治，以
事利民，然后子孙享之。《诗》云：‘武王岂不事，贻厥孙谋，
以燕翼子’。今君处佚怠，逆政害民有日矣，而犹出若
言，不亦甚乎！”公曰：“然则后世孰将把齐国？”对曰：“服牛
死，夫妇笑，非骨肉之亲也，为其利之大也。欲知把齐
国者，则其利之者邪？”公曰：“然。何以易？”对曰：“移之以善
政。今公之牛马老于栏牢，不胜服也；车蠹于巨户，不
胜乘也；衣裘襦裤，朽弊于藏，不胜衣也；醯醢腐，不胜
沽也；酒醴酸，不胜饮也；府粟郁而不胜食，又厚藉敛
于百姓，而不以分，馁民。夫藏财而不用，凶也；财苟失
守，下其报环，至其次昧。财之失守，委”而不以分人者，
百姓必进自分也。故君人者，与其请于人，不如请于
己也。

景公成路寝之台，逢于何遭丧，遇晏子于涂，再拜乎
马前。晏子下车挹之，曰：“子何以命婴也？”对曰：“于何之
母死，兆在路寝之台牖下，愿请命合骨。”晏子曰：“嘻！难
哉！虽然，婴将为子复之，适为不得，子将若何？”对曰：“夫
君子则有以如我者侪小人，吾将左手拥格，右手梱
心，立饿枯槁而死。”以告四方之士曰：“于何不能葬其
母者也？”晏子曰：“诺。”遂入见。公曰：“有逢于何者，母死，兆
在路寝，当如之何？愿请合骨。”公作色不悦曰：“古之及
今，子亦尝闻请葬人王之宫者乎？”晏子对曰：“古之人
君，其宫室节，不侵生民之居；台榭俭，不残死人之墓，
故未尝闻诸请葬人主之宫者也。今君侈为宫室，夺
人之居；广为台榭，残人之墓，是生者愁忧，不得安处死者离易，不得合骨，丰乐侈游，兼傲生死，非人君之
行也。遂欲满求，不顾细民，非存之道。且婴闻之，生者
不得安，命之曰蓄忧；死者不得葬，命之曰蓄哀；蓄忧
者怨，蓄哀者危。君不如许之。”公曰：“诺。”晏子出，梁丘据
曰：“自昔及今，未尝闻求葬公宫者也，若何许之？”公曰：
“削人之居，残人之墓，凌人之丧，而禁其葬，是于生者
无施，于死者无礼。《诗》云：‘谷则异室，死则同穴’。吾敢不
许乎？”逢于何遂葬其母，路寝之牖下，解衰去绖，布衣
縢履，元冠茈武，踊而不哭，躄而不拜，已乃涕洟而去。
景公之嬖妾婴子死，公守之三日不食，肤著于席，不
去左右，以复，而君无听焉。晏子入复曰：“有术客与医
俱言”曰：“闻婴子病死，愿请治之。”公喜，遽起曰：“病犹可
为乎？”晏子曰：“客之道也，以为良医也，请尝试之。君请
屏洁沐浴饮食间病者之宫，彼亦将有鬼神之事焉。”
公曰：“诺。”屏而沐浴。《晏子》令棺人入敛，已敛而复曰：“医
不能治，病已敛矣，不敢不以闻。”公作色不悦曰：“夫子
以医命寡人而不使视，将敛而不以闻，吾之为君，名
而巳矣。”《晏子》曰：“君独不知死者之不可以生邪？婴闻
之，君正臣从谓之顺，君僻臣从谓之逆。今君不道顺
而行僻，从邪者迩，导害者远，谗谀萌通，而贤良废灭，
是以谄谀繁于间，邪行交于国也。昔吾先君桓公用
管仲而霸，嬖乎竖刁而灭。今君薄于贤人之礼，而厚
嬖妾之哀。且古圣王畜私不伤行，敛死不失爱，送死
不失哀。行伤则溺己，爱失则伤生，哀失则害性。是故
圣王节之也，即毕敛不留生事，棺椁衣衾，不以害生
养，哭泣处哀，不以害生道。今朽尸以留生，广爱以伤
行，修哀以害性，君之失矣。故诸侯之宾客，惭入吾国，
本朝之臣，惭守其职。崇君之行，不可以导民；从君之
欲，不可以持国。且婴闻之，朽而不殓，谓之僇尸；臭而
不收，谓之《陈胔》；反明王之性，行百姓之诽，而内嬖妾
于僇胔。此之为不可。”公曰：“寡人不识，请因夫子而为
之。”晏子复曰：“国之士大夫诸侯，四邻宾客皆在外，君
其哭而节之。”仲尼闻之曰：“星之昭昭，不若月之曀曀；
小事之成，不若大事之废；君子之非，贤于小人”之是
也，其《晏子》之谓欤！

景公走狗死，公令外共之棺，内给之祭。晏子闻之谏。
公曰：“亦细物也，特以与左右为笑耳。”晏子曰：“君过矣。
夫厚藉敛不以及民，弃货财而笑左右，傲细民之忧
而崇左右之笑，则国亦无望已。且夫孤老冻馁而死，
狗有祭；鳏寡不恤而死，狗有棺。行辟若此，百姓闻之，
必怨吾君，诸侯闻之，必轻吾国。怨聚于百姓，而权轻
于诸侯，而乃以为细物，君其图之。”公曰：“善。”趣庖治狗，
以会朝属。